1.

Az 1. cikk a következőképpen módosul: a) a (3) bekezdés helyébe a következő szöveg lép: „(3) Az (1) és a (2) bekezdés nem alkalmazandó az alábbiakra: a) a kizárólag az Egyesült Nemzetek Szervezete személyzetének – ideértve az ENSZ szomáliai támogató misszióját (UNSOM) is – a támogatására vagy az általa való felhasználásra szánt fegyverek és minden típusú kapcsolódó anyag átadása, értékesítése vagy transzfere, valamint katonai tevékenységekhez kapcsolódó technikai tanácsadás, pénzügyi vagy egyéb segítségnyújtás, illetve képzés közvetlen vagy közvetett biztosítása; b) a kizárólag az Afrikai Unió Szomáliai Átmeneti Missziójának (ATMIS) és – a kizárólag az Afrikai Unió (AU) legutóbbi stratégiai műveleti koncepciója alapján, az ATMIS-szal együttműködésben és koordinációban tevékenykedő – stratégiai partnereinek a támogatására vagy az ATMIS és e partnerek általi felhasználásra szánt fegyverek és minden típusú kapcsolódó anyag átadása, értékesítése vagy transzfere, valamint katonai tevékenységekhez kapcsolódó technikai tanácsadás, pénzügyi vagy egyéb segítségnyújtás, illetve képzés közvetlen vagy közvetett biztosítása; c) a kizárólag az Európai Unió képzési és támogatási tevékenységeinek, Törökországnak, Nagy-Britannia és Észak-Írország Egyesült Királyságának és az Amerikai Egyesült Államoknak, valamint bármely más, vagy a szomáliai átmeneti terv keretében működő, vagy a szomáliai szövetségi kormánnyal a 2662 (2022) sz. ENSZ BT-határozat céljait szolgáló, a fegyveres erők jogállásáról kötött megállapodással vagy egyetértési megállapodással rendelkező állami erőknek – feltéve, hogy értesítik a szankcióbizottságot az ilyen megállapodások megkötéséről – a támogatására vagy az általuk való felhasználásra szánt fegyverek és minden típusú kapcsolódó anyag átadása, értékesítése vagy transzfere, valamint katonai tevékenységekhez kapcsolódó technikai tanácsadás, pénzügyi vagy egyéb segítségnyújtás, illetve képzés közvetlen vagy közvetett biztosítása; d) a kizárólag Szomália nemzeti és helyi szintű biztonsági és rendőri intézményeinek a szomáliai nép biztonságának szavatolását célzó fejlesztésére szánt fegyverek és minden típusú kapcsolódó anyag átadása, értékesítése vagy transzfere, valamint katonai tevékenységekhez kapcsolódó technikai tanácsadás, pénzügyi vagy egyéb segítségnyújtás, illetve képzés biztosítása. A II. és a III. mellékletben szereplő tételek szállítására, valamint a katonai tevékenységekhez kapcsolódó technikai tanácsadás, pénzügyi vagy egyéb segítségnyújtás, illetve képzés biztosítására az alábbiak szerinti releváns jóváhagyási vagy értesítési követelmények vonatkoznak: i) a kizárólag Szomália biztonsági és rendőri intézményeinek a szomáliai nép biztonságának szavatolását célzó fejlesztésére szánt, a II. mellékletben meghatározott fegyverek és minden típusú kapcsolódó anyag átadásához, értékesítéséhez vagy transzferéhez a szankcióbizottság előzetes jóváhagyása szükséges az e cikk (4) bekezdésében foglaltak szerint, és arra akkor kerülhet sor, ha a szankcióbizottság az említett, Szomália vagy a segítséget nyújtó tagállamok, nemzetközi, regionális és szubregionális szervezetek általi értesítés kézhezvételétől számított öt munkanapon belül nem hoz elutasító határozatot; ii) a kizárólag Szomália biztonsági és rendőri intézményeinek a szomáliai nép biztonságának szavatolását célzó fejlesztésére szánt, a III. mellékletben meghatározott fegyverek és minden típusú kapcsolódó anyag átadásáról, értékesítéséről vagy transzferéről Szomália vagy a segítséget nyújtó tagállamok, nemzetközi, regionális és szubregionális szervezetek tájékoztatás céljából öt munkanappal korábban, előzetesen értesítik a szankcióbizottságot az e cikk (4) bekezdésében foglaltak szerint; e) az ENSZ személyzete, a média képviselői, a humanitárius és fejlesztési szervezetek munkatársai és a velük kapcsolatban álló egyéb személyzet által, kizárólag személyes használatra ideiglenesen Szomáliába exportált védőruházat – beleértve a golyóálló mellényeket és a katonai sisakokat – átadása, értékesítése vagy transzfere; f) a kizárólag humanitárius vagy védelmi célt szolgáló, halált nem okozó katonai felszerelések tagállamok, nemzetközi, regionális vagy szubregionális szervezetek általi átadása, értékesítése vagy transzfere.” b) a (4) bekezdés helyébe a következő szöveg lép: „(4) Elsődlegesen a szomáliai hatóságok felelőssége, hogy értesítsék a szankcióbizottságot a II. és a III. mellékletben meghatározott fegyvereknek és minden típusú kapcsolódó anyagnak a szomáliai biztonsági és rendőri intézmények részére – az e cikk (3) bekezdésének d) pontjában foglaltak szerint – történő szállításáról. Az értesítésben a következőknek kell szerepelniük: a fegyverek és minden típusú kapcsolódó anyag gyártójának és átadójának adatai, a fegyverek és a lőszerek leírása, beleértve azok sorozatszámát, típusát, kaliberét és mennyiségét, az átadás tervezett dátuma és helyszíne, valamint az összes releváns információ azon egységre vonatkozóan, amelynek a szállítmányt szánják, illetve a tervezett raktározási helyre vonatkozóan.” c) a (4a) bekezdés helyébe a következő szöveg lép: „(4a) Szomália vagy az átadó tagállam, illetve egy segítséget nyújtó nemzetközi, regionális vagy szubregionális szervezet legkésőbb a fegyverek és minden típusú kapcsolódó anyag szállítását követő 30 napon belül a szállítást követő értesítést nyújt be a szankcióbizottságnak a szállítás befejezéséről szóló írásbeli megerősítés formájában, amely tartalmazza a szállított fegyverek és minden típusú kapcsolódó anyag sorozatszámát, a szállítási információkat, a fuvarlevelet, a rakományjegyzékeket vagy csomagjegyzékeket, valamint a konkrét tárolási helyet.” d) a (4b) bekezdést el kell hagyni; e) az (5) bekezdés helyébe a következő szöveg lép: „(5) Tilos az 1. cikk (3) bekezdésének d) pontjával összhangban kizárólag Szomália biztonsági és rendőri intézményeinek a fejlesztése céljából értékesített vagy átadott fegyvereknek és katonai felszereléseknek az átadása, viszonteladása, transzfere vagy rendelkezésre bocsátása olyan magánszemélyek vagy szervezetek részére, akik vagy amelyek nem Szomália azon biztonsági és rendőri intézményeinek a szolgálatában állnak, amelyek részére azokat eredetileg értékesítették vagy átadták, valamint az említett fegyvereket és katonai felszereléseket értékesítő vagy átadó tagállamok, illetve nemzetközi, regionális vagy szubregionális szervezetek részére.”